Document ID: 32015D0398

DEĊIŻJONI TA' IMPLIMENTAZZJONI TAL-KUMMISSJONI (UE) 2015/398
tat-13 ta' Frar 2015
li temenda d-Deċiżjoni 2008/185/KE dwar l-inklużjoni tal-Ungerija fil-lista tal-Istati Membri jew ir-reġjuni tagħhom li huma ħielsa mill-marda ta' Aujeszky
(notifikata bid-dokument C(2015) 718)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 64/432/KEE tas-26 ta' Ġunju 1964, dwar il-problemi tas-saħħa tal-annimali li jaffettwaw il-kummerċ ta' annimali bovini u suwini ġewwa l-Komunità (1), u b'mod partikolari l-Artikoli 9(2) u 10(2) tagħha,
Billi:
(1)
Id-Direttiva 64/432/KEE tistipula r-regoli applikabbli għall-kummerċ ta' annimali bovini u suwini fl-Unjoni. L-Artikolu 9 ta' dik id-Direttiva jistipula l-kriterji għall-approvazzjoni ta' programmi nazzjonali ta' kontroll obbligatorji għal ċertu mard li jittieħed malajr ħafna, fosthom il-marda ta' Aujeszky. Barra minn hekk, l-Artikolu 10 ta' dik id-Direttiva jipprevedi li fejn Stat Membru iqis li t-territorju tiegħu jew parti minnu jkun ħieles minn tali mard, inkluża l-marda ta' Aujeszky, dan għandu jippreżenta d-dokumentazzjoni ta' prova rilevanti lill-Kummissjoni.
(2)
Id-Deċiżjoni tal-Kummissjoni 2008/185/KE (2) tistabbilixxi l-garanziji addizzjonali għall-moviment ta' qżieqeż bejn Stat Membru u ieħor. Dawk il-garanziji huma marbuta mal-klassifikazzjoni tal-Istati Membri skont l-istatus tal-marda ta' Aujeszky fihom.
(3)
L-Anness I tad-Deċiżjoni 2008/185/KE jelenka l-Istati Membri jew ir-reġjuni tagħhom li huma ħielsa mill-marda ta' Aujeszky u fejn it-tilqim huwa pprojbit. L-Anness II ta' dik id-Deċiżjoni jelenka l-Istati Membri jew ir-reġjuni tagħhom fejn jinsabu fis-seħħ programmi nazzjonali ta' kontroll approvati għall-qerda tal-marda ta' Aujeszky.
(4)
Attwalment l-Ungerija qiegħda elenkata fl-Anness II tad-Deċiżjoni 2008/185/KE, bħala Stat Membru jew reġjun ta' Stat Membru li fih ġew implimentati programmi nazzjonali ta' kontroll approvati għall-qerda tal-marda ta' Aujeszky.
(5)
L-Ungerija issa ressqet id-dokumentazzjoni ġustifikattiva li ssostni l-applikazzjoni tagħha biex tiddikjara li l-Ungerija hija ħielsa mill-marda ta' Aujeszky.
(6)
Wara l-valutazzjoni tad-dokumentazzjoni ġustifikattiva mressqa mill-Ungerija, jixraq li l-Ungerija ma tibqax elenkata fl-Anness II tad-Deċiżjoni 2008/185/KE, iżda minflok tiġi elenkata fl-Anness I tagħha.
(7)
Għalhekk, id-Deċiżjoni 2008/185/KE għandha tiġi emendata skont dan.
(8)
Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 2008/185/KE huma sostitwiti bit-test fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-13 ta' Frar 2015.

Labels: 3
18
6